কয়েক দিন আগেই উত্তরপ্রদেশের পথে নেমেছে ‘অ্যান্টি রোমিও স্কোয়াড’। রাজ্যের নতুন মুখ্যমন্ত্রী হিসেবে দায়িত্ব নেওয়ার পরেই যোগী আদিত্যনাথ এই স্কোয়াডকে কাজে লাগান।
মূলত, স্ট্রিট রোমিওরা যাতে মহিলাদের উত্যক্ত না করে, তার জন্যই এমন ব্যবস্থা। কিন্তু, স্কোয়াডের কীর্তিকলাপে জেরবার সে রাজ্যের রোমিও বা অ্যান্টি-রোমিও— দুই শ্রেণির মানুষই। ছেলে-মেয়েদের এক সঙ্গে দেখলেই স্কোয়াডের লোকজন তাঁদের ব্যতিব্যস্ত করছে বলে অভিযোগ জানিয়েছেন রাজ্যের বেশ কিছু বাসিন্দা। তাঁরা নিছক ভাই-বোন, কিংবা বন্ধু হলেও ছাড় পাননি স্কোয়াডের হাত থেকে।

সেই উত্তরপ্রদেশের রাজধানী শহরেই এ বার ঘটে গেল এক অভিনব ব্যাপার। গত ১০ এপ্রিল, লখনউয়ের রাস্তায় ৩০০ জনেরও বেশি সমকামীদের এক বর্ণাঢ্য মিছিল বের হয়েছিল। ‘আওয়াধ কুইয়ার প্রাইড প্যারেড’ নামের এই মিছিলে কেবলমাত্র এলজিবিটিই গোষ্ঠীর মানুষরাই ছিলেন না। ছিলেন সমাজকর্মী, এলজিবিটি-সমর্থক, এবং ছাত্রছাত্রীরাও। এমনকী শহরের নামীদামি মানুষরাও।

লখনউয়ের সিকন্দরবাগ মোড় থেকে হজরতগঞ্জের জিপিও পর্যন্ত, প্রায় দেড় কিলোমিটার পথ, দু’ঘণ্টারও বেশি সময় ধরে অতিক্রম করেন অংশগ্রহণকারীরা। এত সময় লাগার কারণ জানতে চাওয়ায়, অনুষ্ঠানের প্রধান উদ্যোক্তা ধরবেশ সিংহ যাদবেন্দ্র বলেন, শুধু হেঁটে নয়, ঢোলের তালে তালে নাচতে নাচতে পথ চলেছিল এই মিছিল। 

রংবেরঙের নানা ধরনের পোশাকে ঝলমলে সেই মিছিল, ফ্যাশন প্যারেড থেকে কোনও অংশে কম ছিল না। বেশ কয়েক জন অবশ্য মুখোশ পরেও এসেছিলেন। আবার অনেকের পরিধানে ছিল বোরখা। বিভিন্ন মন্তব্য লেখা প্ল্যাকার্ড হাতে অংশগ্রহণকারীদের অনেকেই লখনউ গিয়েছিলেন মুম্বই, চণ্ডীগড়, জয়পুর ও কলকাতা থেকেও।
ছবি সৌজন্য: ইউটিউব